Tájékoztatás zártkerti ingatlanok művelés alól történő kivonásával kapcsolatban 
 	
Magyarország versenyképességének javítása érdekében az ingatlan-nyilvántartásról szóló 2021. évi C. törvény a zártkerti ingatlanokra vonatkozóan az alábbi rendelkezésekkel egészült ki:
 „40/E. Zártkerti ingatlan művelés alóli kivonása
 72/E. § (1) Ha az önkormányzat rendeletben lehetővé teszi, a tulajdonos – e törvény és az e törvény végrehajtására kiadott jogszabályban meghatározottak szerint – kérheti az ingatlan-nyilvántartásban zártkertként nyilvántartott ingatlana (a továbbiakban: zártkerti ingatlan) művelési ágának művelés alól kivett területként történő bejegyzését.
 (2) A zártkerti ingatlan művelési ágának művelés alól kivett területként történő bejegyzése a zártkerti ingatlan meghatározott részére is kérhető. Ez esetben a zártkerti ingatlant meg kell osztani.”
 „91. § (2c) Felhatalmazást kap a Kormány, hogy rendeletben szabályozza a zártkerti ingatlan művelési ágának művelés alól kivett területként történő bejegyzésére vonatkozó részletes szabályait.
  (5) Felhatalmazást kap a települési (Budapesten a kerületi) önkormányzat képviselő testülete, valamint a fővárosi önkormányzat által közvetlenül igazgatott terület tekintetében a fővárosi önkormányzat közgyűlése, hogy rendeletben meghatározza a település azon részét, ahol a zártkerti ingatlan művelési ágának művelés alól kivett területként történő bejegyzése kérelmezhető.”
A jogszabálymódosítás felhatalmazást ad a települési önkormányzatoknak arra, hogy rendeletben határozzanak a zártkertek művelés alóli kivonása lehetőségéről. Továbbá felhatalmazást kapott a kormány rendelet alkotására, azonban ezt a végrehajtási jogszabályt még nem tették közzé.
Zalakaros Város Önkormányzatának Képviselő-testülete a 2025. szeptemberi ülésén tárgyalta a témát és úgy határozott, hogy a végrehajtási rendelet hiányában, illetve a Balaton Kiemelt Üdülőkörzettel kapcsolatos egyes rendelkezések módosítására irányuló kezdeményezésre tekintettel a témát a jogszabályi rendelkezések teljes körű ismeretében és a folyamatban lévő kérdések tisztázását követően tűzi újra napirendjére. 
Az Önkormányzat a településhez tartozó egyes területek jobb hasznosíthatósága érdekében korábban kezdeményezte a borszőlő kataszter, illetve a Balaton törvény egyes rendelkezései hatálya alól való kikerülés lehetőségének vizsgálatát, melyre vonatkozóan a tárgyalások folyamatban vannak. 
A zártkerti ingatlan művelés alóli kivonásával kapcsolatban fontos kiemelni az alábbiakat:
· a termőföldekre vonatkozó elővásárlási jog (adás-vételi szerződés kifüggesztése) a művelés alól kivont zártkerteket nem érinti. A kivonás után az ingatlannyilvántartásban szereplő „kivett” jogi jellegű ingatlan már nem számít termőföldnek, a jövőben „művelés alól kivett” művelési ág megnevezést kap
· nem jelenti automatikusan az ingatlan belterületbe vonását, sem annak beépíthetőségét. A beépíthetőség továbbra is attól függ a település helyi építési szabályzatától, (HÉSZ), hogy milyen övezeti besorolásba tartozik, és az adott övezetre milyen előírások vonatkoznak. (Zalakaros Város Képviselő-testületének 19/2015 (IX.11.) önkormányzati rendelete a Helyi Építési Szabályzatról)
· Zalakaroson az érintett zártkerti ingatlanok (kertes mezőgazdasági rendeltetésű területek) Mk-1 – Mk-6 övezeti besorolásokba tartoznak, az Mk-3 és Mk-4 besorolású ingatlanok borszőlő termőhelyi kataszteri terület övezettel is érintettek. 
· Az Mk-1 – Mk-6 övezeti besorolásokba tartozó ingatlanok művelés alóli kivonásával a beépíthetőségi feltétel megszűnik, ami azt jelenti, hogy a későbbiekben a még nem beépített ingatlanon jogszerűen nem lehet majd épületet létesíteni, illetve a már meglévő épületeket jogszerűen nem lehet bővíteni.
A téma újbóli megtárgyalását követően született döntésekről tájékoztatást teszünk közzé.	

